《挽二叔通直》
宋代·员兴宗

知公经术富，少小足奇尚。
堂堂兰茁芽，愿言契新赏。
萧条度风霜，汴西鞍马上。
暂行几羊肠，世路蛛自网。
绿衣一秋荷，而能脱尘鞅。
圣言得微奥，理明词亦畅。
有文不带酸，馀味甚熊掌。
其中殆天全，识解自超旷。
事佛当晚年，精神著内朗。
禅谈水月澄，逸韵天风爽。
我昔尚童子，门戟过双敞。
而公见之喜，单辞幸相广。
励我多苦心，寒庖对珍享。
山花草然然，胡为岁月往。
瑞兰期远插，庶以慰黄壤。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。